Н А Ц Р Т

ЗАКОНА

О ИЗМЕНAMA И ДОПУНАМА ЗАКОНА О ФИСКАЛИЗАЦИЈИ

Члан 1.

У Закону о фискализацији („Службени гласник РС”, бр. 153/20 и 96/21), у члану 3. после става 2. додаје се став 3. који гласи:

„Прометом на мало из става 1. овог члана не сматра се промет извршен изван малопродајног објекта ако је корисник испоручених добара и пружених услуга, односно добара и услуга које ће бити испорученe или пружене у случају примљених аванса, правно лице, односно обвезник пореза на приходе од самосталне делатности у смислу закона којим се уређује порез на доходак грађана.”.

У досадашњем ставу 3, који постаје став 4, тачка на крају реченице замењује се запетом и додају се речи: „као и седиште обвезника фискализације који врши промет на мало преко интернета путем даљинске трговине.”.

Члан 2.

У члану 5. став 2. тачка 10) брише се.

Члан 3.

У члану 6. став 4. после речи: „путем интернета,”, додају се речи: „oдносно промет на мало сопствених коришћених покретних материјалних средстава,”.

Члан 4.

После члана 10. додаје се нови члан 10а, који гласи:

„Члан 10а

Сви подаци из Система за управљање фискализацијом, који се односе на фискалне рачуне издате лицима из члана 5. став 2. тачка 5) овог закона, преносе се у систем електронских фактура прописан законом којим се уређује електронско фактурисање, по испуњењу техничких услова.

Начин и поступак преноса података из става 1. овог члана ближе уређује министар финансија.”.

Члан 5.

У члану 12. став 1. речи: „у трајању до годину дана” бришу се.

У ставу 2. у тач. 1), 2) и 3) реч: „до” замењује се речју„од”.

Додаје се став 5, који гласи:

„Изузетно од става 2. овог члана, забрана вршења делатности обвезнику фискализације који делатност обавља на простору одржавања манифестација (вашара, фестивала, изложби и других манифестација у склопу културних, музичких, спортских и других друштвених активности) изриче се за период трајања те манифестације.”.

Члан 6.

У члану 13. став 1. тачка на крају реченице замењује се запетом и додају се речи: „осим код обвезника фискализације којима је привремено одузет ПИБ.”.

После става 1. додају се нови ст. 2. и 3, који гласе:

„Код обвезника фискализације којима је привремено одузет ПИБ и опозван безбедносни елемент, Пореска управа у поступку надзора решењем одузима безбедносни елемент.

Против решења из става 2. овог члана жалба није дозвољена.”.

Досадашњи став 2. постаје став 4.

У досадашњем ставу 3, који постаје став 5. речи: „става 2.” замењују се речима: „става 4.”.

Члан 7.

Подзаконски акт за извршавање овог закона донеће се у року од 180 дана од дана ступања на снагу овог закона.

Члан 8.

Овај закон ступа на снагу осмог дана од дана објављивања у „Службеном гласнику Републике Србије”.